Iva Draškić Vićanović
Dr Iva Draškić Vićanović (Beograd, 1965) je redovni profesor na Filološkom fakultetu Univerziteta u Beogradu i doktor filozofije.

Biografija 
Rođena je 17. aprila 1965. godine u Beogradu, gde je završila osnovnu školu i gimnaziju. Upisala je 1983. godine filozofiju na Filozofskom fakultetu u Beogradu i diplomirala 1987. godine temom „Problem stvari po sebi u kritičkoj filozofiji Imanuela Kanta”. 

Upisala je 1987. godine postdiplomske studije, smer estetika na Filozofskom fakultetu u Beogradu i 1994. Odbranila magistarsku tezu „Ukus i moralna svest u britanskoj filozofiji prosvećenosti”. Na Filozofskom fakultetu u Beogradu odbranila je 1999. godine doktorsku disertaciju „Shvatanje estetskog čula u britanskoj filozofiji sedamnaestog i osamnaestog veka”.

Član je Filozofskog društva Srbije i Estetičkog društva Srbije. Od 2006. godine član je uredništva časopisa Srpskog filozofskog društva Theoria. Od 2010. godine član je Izvršnog odbora, a od 2013. godine podpresednik Estetičkog društva Srbije

Iva Draškić Vićanović je kćerka Maje Čučković, glumice i Ljubomira „Mucija” Draškića, reditelja. Živi i radi u Beogradu.

Profesionalna karijera 
Godine 2003. izabrana je u zvanje docenta na Fakultetu likovnih umetnosti u Beogradu gde je predavala filozofiju umetnosti. Od 2004. zaposlena je na Filološkom fakultetu u Beogradu, na Katedri za opštu književnost i teoriju književnosti, gde predaje Estetiku. Od 2003. do 2010. godine predavala je, pored osnovnog predmeta i Uvod u filozofiju na Filološkom fakultetu u Beogradu, seminar za društvene nauke. Od 2003. godine predaje Estetiku i Istoriju umetnosti na Akademiji umetnosti u Beogradu. Držala je 2003. i 2004. godine kurs Estetika na postdiplomskim studijama Univerziteta umetnosti u Beogradu. Od 2010. godine drži kurs Problem forme u estetici na doktorskim studijama Filološkog fakulteta u Beogradu. Izabrana je 8. jula 2008. godine u zvanje vanrednog profesora za užu naučnu oblast Estetika. Od 2002. godine ima i zvanje naučnog saradnika Instituta za filozofiju i društvenu teoriju. Od 2010. do 2013. godine bila je upravnik Katedre za opštu književnost i teoriju književnosti. Za redovnog profesora na Filološkom fakultetu izabrana je 14. maja 2013. godine.

Uz pedagoški rad učestvovala je na više naučnih projekata, kao i na više domaćih i međunarodnih naučnih skupova. Autor je više naučnih radova, saopštenja na naučnim skupovima nacionalnog i međunarodnog značaja i više desetina tekstova iz oblasti estetike i filozofije umetnosti.

Bibliografija 
 Estetsko čulo (filozofska studija), Zavod za udžbenike i nastavna sredstva, Beograd, biblioteka „Saznanja”, 2002.
 Antička i novovekovna kalokagatija (filozofska studija), Zograf, Niš, biblioteka est/etika, 2006.
 Non finito, prilog zasnivanju estetike nedovršenog (filozofska studija, uža naučna oblast – estetika) Čigoja, Beograd, 2010.

Reference

Spoljašnje veze 

Srpski filozofi